Waaghals kritiek ná ongelukArgieffoto. ŉ 24-jarige man van Gauteng is in ŉ kritieke toestand in ŉ hospitaal nadat hy Vrydag van ŉ bewegende vragmotor afgespring en geval het. Santi Steinmann, ŉ woordvoerder van Netcare 911, het gesê die man en ŉ vriend het glo op die agterkant van ŉ bewegende vragmotor in Kagiso, Krugersdorp gespring, daaraan vasgeklou en weer afgespring toe die voertuig stadiger gery het. Dié aktiwiteit staan bekend as ‘truck surfing’. “Die jong man het op die pad geval en kritieke beserings opgedoen,” het Steinmann gesê. “Sy vriend is nie beseer nie.” Die man is op die toneel gestabiliseer en na ŉ nabygeleë hospitaal geneem vir verdere behandeling.